recursal/SuperWikiNEXT-32B huggingface dataset:
**Julio Baghy** (\* 13. január 1891, Segedín – † 18. marec 1967, Budapešť) bol maďarský herec, režisér a jeden z popredných autorov esperantského hnutia. Je autorom niekoľkých noviel, ale svoje majstrovské zvládnutie esperanta dokázal predovšetkým na poli poézie. Jeho verše sú plné lyriky, humanizmu a veselej nálady. Jeho prvou veľkou básnickou zbierkou je *Preter la Vivo*, z ktorej bolo veľa básní zhudobnených.

Život
-----

Baghy pochádzal z divadelnej rodiny, jeho otec bol herec, matka robila nápovedu v divadle. V roku 1911 sa začal učiť Esperanto. Počas prvej svetovej vojny bol uväznený na Sibíri, v zajateckom tábore, kde učil Esperanto vojnových zajatcov.

V zajatí strávil šesť rokov (1915 – 1920), potom, čo sa vrátil domov, začal venovať všetok svoj čas esperante, učil svojich priateľov a viedol školenia, usporiadané ako v tuzemsku, tak aj v zahraničí.

Baghy bol tiež autorom učebníc a dlhé roky druhým hlavným redaktorom (1922 – 1933) Kalocsay Kalmanovho revue *Literatura Mondo*.

Hoci napísal niekoľko románov, najznámejší je pre rad svojich básní písaných v esperante. V esperante vytvoril tiež drámu - *Number One* z roku 1929, ktorá bola s veľkým úspechom predstavená v Budapešti.

Bibliografia
------------

Hrob Baghyho a jeho manželky v Budapešti
### Zbierky básní

* *Preter la vivo* (*Ako šiel život*)
* *Pilgrimo* (*Putovanie*)
* *La vagabondo kantas* (*Tulák spieva*)
* *Aŭtuno* (*Jeseň*)
* *Foliaro* (*Lístie*)

### Diela v próze

* *Dancu marionetoj* (*Bábky nech tancujú*)
* *Migranta plumo* (*Putujúce pero*)

### Novely

* *Printempo en aŭtuno* (*Jaro v jeseni*)
* *Verdaj donkihxotoj* (*Zelení donkichoti*) – satira
* *Teatra korbo* (*Divadelný kôš*)
* *La verda koro* (*Zelené srdce*)
* *Koloroj* (*Farvy*)
* *Ĉielarko* (*Dúha*)
* *Sonĝe sub pomarbo* (*Snívanie pod jabloňou*)
* *En maskobalo* (*Na maškarnom*)
* *Nik Nek kaj Kat Jen* (*Nik Nek a Kat Jen*) – vlastne učebnica

### Romány

* *Viktimoj* (*Obete*)
* *Sur sanga tero* (*Na krvavej zemi*) – sibírske zážitky
* *Hura!* (*Hurá*) – jeho najrozsiahlejší román, groteska a satira na ľudskú spoločnosť

Zdroj
-----

*Tento článok je čiastočný alebo úplný preklad článku Julio Baghy na českej Wikipédii.*

Autoritné údaje: * GND: 125984685
* ISNI: 0000 0001 0877 4586
* LCCN: no90015709
* NK ČR: ola2003191569
* PIM: PIM42585
* VIAF: 20659868
* WorldCat: lccn-no90015709
**Meteosat** je séria družíc vytvorená v rámci rovnomenného programu. Družice METEOSAT prevádzkuje medzivládna organizácia EUMETSAT. Sú to geostacionárne meteorologické družice. 

Slovo Meteosat je odvodené zo slov Meteorological Satellite, čo v preklade znamená meteorologická družica.

Družice Meteosat 1 až Meteosat 7 niesli alebo nesú prístroj MVIRI (METEOSAT Visible and Infrared Imager), čo je prístroj na snímkovanie vo viditeľnom a infračervenom žiarení.

Meteosat 8 je prvým Meteosatom druhej generácie (MSG, Meteosat Second Generation), ktorý nesie prístroj SEVIRI (Spinning Enhanced Visible and Infrared Imager) a prístroj GERB (Geostationary Earth Radiation Budget).

Na konci januára 2004 boli v prevádzke družice Meteosat 5, 6, 7 a 8. Meteosat 5 sa nachádzal nad rovníkom na 63° východnej dĺžky a monitoroval Indický oceán. Meteosat 6, 7 a 8 boli v tej dobe umiestnené nad rovníkom na Greenwichskom poludníku alebo v jeho blízkosti, pričom plnili rozdielne funkcie (operativne, záložné, pomocné). Meteosat 6 bol v móde „rýchleho snímkovania" ('rapid scan' mode) a poskytoval obmedzené dáta v 10 minútovom kroku. Meteosat 7 plnil funkciu záložnej družice Meteosatu 8 a poskytuje dočasné dáta pred úplným hardvérovým prechodom používateľov dát na Meteosat 8.

Externé odkazy
--------------

* Družice na stránkach SHMÚ
* EUMETSAT
* ESA


|  |  |
| --- | --- |
| Portal | Kozmonautický portálPortál vedy o Zemi |
*Rímsky náhrobný kameň zobrazujúci Kydippu a jej synov*, Rím, Museo Nazionale Romano
**Kydippé** alebo **Kydippa** (starogr. *Κυδίππη* – *Kydippé*, lat. *Cydippe*) je v gréckej mytológii kňažka bohyne Héry v Argu, matka Kleobia a Bitóna.

Antický historik Hérodotos zaznamenal legendu o Kydippe a jej synoch, ktorú podľa neho rozprával aténsky politik Solón lýdskemu kráľovi Kroisovi.

*Bratia Kleobis a Bitón ťahajú svoju matku Kydippu*, autor:Nicolas-Pierre Loir (1624–1679)
Kydippé, kňažka bohyne Héry v Argu mala dvoch synov Kleobia a Bitóna. Keď sa raz mala zúčastniť na slávnosti v chráme bohyne Héry, vzdialenom 45 stádií od Argu, neboli jej včas privedené býky, ktoré ju tam mali odviesť.Aby slávnosť nezmeškala, do voza sa zapriahli jej synovia, ktorí ju tak na slávnosť včas dopravili. Keď sa na mieste objavili, ľudia zhromaždení okolo chrámu boli udivení ich obetavosťou a všetci ich velebili. Kydippu to tak dojalo, že požiadala bohyňu Héru, aby jej synov odmenila tým najkrajším darom, akým môže boh smrteľníka obdarovať. Kleobis a Bitón nato upadli do sladkého a nekonečného spánku.

Podľa úsudku bohov bolo najväčším šťastím a najväčším darom s akým sa človek mohol stretnúť, nečakaná a sladká smrť v mladosti.Hérodotos na vysvetlenie uvádza antické porekadlo „Nenazývajte nikoho šťastným, pokiaľ nezomrel".

Argejci neskôr dali na počesť jej synov postaviť sochy, ktoré umiestnili v chráme v Delfách a uctievali ich ako héroov. Sochy jej detí videl v Delfách v piatom storočí pred Kr. aj Hérodotos.

Sochy Kleóbia a Bitóna sa v Delfách našli. Vytesal ich argejský sochár Polymédes z Argu okolo roku 590 pred Kr. sú nadživotnej veľkosti a svojou archaickou meravosťou predstavujú typ kúrosov (mladíkov) toho obdobia. Umiestnili ich v osobitnej miestnosti Delfského múzea.

Referencie a bibliografia
-------------------------

1. 1 2 3 4  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 259.
2. 1 2 3 4  Hérodotos, *Historia*, 1,31.
3. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 330-331.
4. ↑  Hérodotos, *Historia*, 1,32.
*Herakles a Lichas*, autor:Antonio Canova
**Lichas** (starogr. *Λίχας* – *Lichas*) je v gréckej mytológii posol hrdinu Herakla, ktorý splnením poverenej úlohy privodil jeho i vlastnú smrť.

Herakles po dobytí Oichalie, mesta svojho nepriateľa Euryta, poslal Licha k svojej manželke Déianeire, ktorá bola v tom čase u trachinského kráľa Kéyka, aby jej oznámil svoj skorý príchod. Lichas priviedol so sebou aj zajatcov, medzi ktorými bola aj Eurytova dcéra Iola, bývala Heraklova láska.

Príchod Ioly Déianeiru veľmi rozrušil, bála sa totiž, že ju Herakles kvôli nej opustí. Keď premýšlala ako tomu zabrániť, spomenula si na umierajúceho Kentaura Nessa, ktorý jej kedysi poradil, aby si nabrala jeho krvi, lebo má čarovnú moc. Keby vraj Herakles niekedy zatúžil po inej žene, stačí keď ňou natrie z vnútornej strany jeho plášť a keď si ho oblečie, opäť k nej zahorí láskou. Bola to však Kentaurova pomsta, lebo mal krv otrávenú jedom z Heraklovho šípu a chcel, aby Heraklovi spôsobila nezhojiteľnú bolesť. Déianeira požiadala teda Licha, aby zaniesol Heraklovi truhlicu s plášťom, v ktorom má priniesť ďakovnú obeť bohom za víťazstvo. Lichas jej želanie splnil a čoskoro sa začala napĺňať Kentaurova pomsta. Otrávená krv prenikla do Heraklovho tela a spôsobila mu neznesiteľné muky. Keď zazrel Licha, ktorý mu osudný plášť priniesol, chytil ho za nohy a za ruky a hodil ho do mora, kde sa utopil.

Nešťastný Heraklov posol Lichas sa po páde do vĺn premenil na malý skalnatý ostrov. Nachádza sa pri pobreží Eubóie a dodnes ho nazývajú *Lichas*. Podľa starovekých autorov sa pri ňom námorníci neodvážili pristáť, lebo verili, že v jej kameňoch ešte Lichas žije.

Referencie a bibliografia
-------------------------

1. 1 2 3  Apollodoros, *Bibliotheca*, 2,7,7.
2. 1 2 3 4  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 273.
3. ↑  Diodoros, *Bibliotheca historia*, 4,38,1.
4. ↑  Diodoros, *Bibliotheca historia*, 4,38,2.
5. 1 2  Hyginus, *Fabulae* 36.
6. ↑  Strabón, *Geographica* 9,4,4.
7. ↑  Ovidius, *Metamorphoses*, 9,216-229.
Kyjevská televízna veža
Súradnice: 50° 28′ 16″ s.š. 30° 27′ 12″ v.d.
**Kyjivska televeža** (ukr. Київська телевежа – Kyjivska televeža - doslova: Kyjevská televízna veža) je 385 metrov vysoká televízna veža v Kyjeve. Výstavba veže pre televízne a rádiové vysielanie začala v roku 1968 a bola dokončená v roku 1973. 

Nosnú konštrukciu veže tvoria oceľové priehradové väzníky. Kyjevská televízna veža je najvyššia stavba na svete z priehradových nosníkov. Stredná potrubná konštrukcia obsahuje výťah a má priemer 4 m s 12 mm oceľovým profilom. Stavba je výnimočná aj tým, že všetky konštrukčné spoje sú zvárané.

Veža bola spočiatku projektovaná pre Moskvu, vtedajšie hlavné mesto Sovietskeho zväzu. Orgány však preferovali iný projekt, z ktorého vznikla Ostankinská televízna veža. Neskôr, keď mesto Kyjev potrebovalo svoju vlastnú vežu, bol projekt obnovený. Aby nebola väčšia ako Ostankinská, prikázala sovietska vláda skrátiť jej veľkosť skoro o 30%.

Pozri aj
--------

* Zoznam najvyšších veží na svete

Referencie
----------

1. ↑  Kiev TV Tower v databáze Emporis Buildings.
2. ↑  В. Стах, "Викрадачі спокою наших осель", *Україна Молода*, #191, 14.10.2005 (Ukrajinsky)
3. ↑  І. Мащенко, "Гулівери земних споруд", denník *Zerkalo Nedeli*, #16 (340) 21-27.04.2001 (Ukrajinsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Kyjivska televeža**
**Koncový mozog** (iné názvy: **telencefalon**, **predný mozog (v užšom zmysle)**, **veľký mozog (v užšom zmysle)**, **mozog (v užšom zmysle)**; lat. *telencephalon* alebo *cerebrum*) je najväčšia časť mozgu (predného mozgu), ktorá vypĺňa väčšiu časť lebečnej dutiny a je tvorená 2 hemisférami (pologuľami) spojenými svorovým telesom, oddelenými hlbokým zárezom. 

Jedna hemisféra má u človeka vždy dominantné postavenie. U pravákov je to ľavá, u ľavákov pravá pologuľa. Nedominantná hemisféra sa uplatňuje pravdepodobne pri ukladaní pamäťových stôp. 

Každá pologuľa je podľa priestorového uloženia rozdelená na laloky (lat. *lobuli cerebri*):

* čelový lalok (lat. *lobus frontalis*) – najväčší, uložený motorický a čuchový analyzátor,
* temenný lalok (lat. *lobus parietalis*) – analyzátor citlivosti kože, nervové dráhy tepla, chladu, bolesti a dotyku,
* záhlavný lalok (lat. *lobus occipitalis*) – zrakový analyzátor, končia tu zrakové nervy,
* spánkový lalok (lat. *lobus temporalis*) – sluchový a polohový analyzátor (analyzátor polohy tela).

Najhlbšia z brázd koncového mozgu je bočná brázda, ktorá oddeľuje spánkový lalok od čelového a temenného. Temenný lalok od čelového oddeľuje menej výrazná ústredná brázda. Ostatné brázdy na vyklenutej ploche pologúľ sú menej pravidelné.

Najstaršiu časť koncového mozgu tvorí tzv. čuchový mozog (rinencefalon, lat. rhinencephalon), ktorý sa spravidla definuje ako zhodný s paleokortexom. Štruktúra mozgovej kôry čuchových lalokov (časť čuchového mozgu) je jednoduchá. Súčasťou čuchového mozgu je ale aj limbický systém mozgu, centrum emócií.

Pozri aj
--------

* mozgová kôra

| * z
* d
* u
Mozog |
| --- |
| Mozgový kmeň | 
* predĺžená miecha
* Varolov most
* stredný mozog

 | Mozog |
| Mozoček | 
* 2 hemisféry

 |
| Medzimozog | 
* epitalamus
* talamus
* metatalamus
* subtalamus
* hypotalamus
* neurohypofýza

 |
| Koncový mozog | 
* bazálne gangliá
* čelový lalok
* temenný lalok
* záhlavný lalok
* spánkový lalok

 |
| Komorová sústava | 
* IV. mozgová komora
* III. mozgová komora
* bočná mozgová komora

 |
| 
* Mozgové obaly
* Mozgové cisterny
* Cievy mozgu
* Lebka

 |
**Ekosystémové služby** (staršie pre lesy: **celospoločenské funkcie lesa**)[chýba zdroj] sú „benefity ktoré obyvatelia získavajú z ekosystémov – priame a nepriame príspevky ekosystémov k ľudskému blahobytu".

Charakteristika
---------------

Na konci 70. rokov Walter E. Westman prvýkrát zdôraznil výhody, ktoré prírodné ekosystémy poskytujú ľudskej spoločnosti, definované ako „služby prírody". Neskôr bol zavedený pojem „ekosystémové služby" vo vedeckej a rozhodovacej komunite s cieľom poukázať na prínosy, ktoré príroda poskytuje ľudskej spoločnosti. Ekosystémové služby lesa predstavujú benefity lesov vo vzťahu k ochrane biodiverzity, vody, ľudskému bytiu, či prispôsobeniu a zmierneniu klimatických zmien. Ľudia využívajú konkrétne tovary a služby, ktoré im poskytujú lesné ekosystémy. Niektoré tieto benefity z lesa sa dajú priamo ekonomicky vyčísliť a následne sú aj voľne obchodovateľné (napríklad drevoprodukčná funkcia lesa). Na druhej strane je veľké množstvo prínosov z lesa (napr. produkcia čistého vzduchu, vody, vytváranie priestoru na rekreáciu, vplyv na zdravie, atď.), ktoré výrazne ovplyvňujú úroveň a kvalitu života obyvateľstva. Tieto výhody pre ľudí sú v peňažnom vyjadrení veľmi ťažko merateľné, je ich ale potrebné zahrnúť do celkového hodnotenia lesného hospodárstva.  Práve definovaniu a hodnoteniu ekosystémových služieb lesa sa začína venovať veľká pozornosť či už na európskej  resp. národnej úrovni, napríklad aj realizáciou vedecko-výskumných projektov, podporovaných aj agentúrou APVV. 

Medzi ekosystémové služby patria:

* služby zabezpečenia: potrava, drevo, voda a ďalšie
* regulačné služby: regulácia kvality vody, klímy, povodní, a pod.
* kultúrne služby: napr. rekreácia
* podporné služby: tvorba pôdy, kolobeh živín, fotosyntéza a ďalšie.

Referencie
----------

1. ↑   European Union, 2014, [cit. 2020-01-18]. Dostupné online.
2. ↑   *How Much Are Nature's Services Worth?* [online]. science.sciencemag.org, [cit. 2020-01-30]. Dostupné online.
3. ↑  EHRLICH, Paul R.; EHRLICH, Anne H.. *Extinction (The Causes and Consequences of the Disappearance of Species)*. [s.l.] : Ballantine Books, 1983. 384 s. ISBN 978-0-345-33094-9.
4. ↑  Sarvašová Z. Šálka J. Dobšinská Z. Šterbová M. Kulla L. Sarvaš M. Báliková K. Výboštok J.: Nové prístupy k ekosystémovým službám lesa. Les/Letokruhy 2019, s. 23
5. ↑  ASH, Neville; BLANCO, Hernán; GARCIA, Keisha; BROWN, Claire. *Ecosystems and Human Well-Being (A Manual for Assessment Practitioners)*. [s.l.] : Island Press, 2010. 264 s. ISBN 978-1-59726-711-3.

Externé odkazy
--------------

* ipoles.sk
**Koncertný album** je zvyčajne odlišný od štúdiového albumu. Obsahuje hudobné nahrávky, ktoré vznikli počas vystúpenia. Nahrávky môžu pochádzať z jedného koncertu, no môžu byť kolekciou nahrávok z viacerých vystúpení. Ich zámerom je priblíženie atmosféry a pocitov zo živých vystúpení, nie sú prvoplánovo zamerané na dosiahnutie dokonalej zvukovej a hudobnej reprodukcie pôvodných skladieb. Nahrávky obsahujú reakcie publika (potlesk, ruchy, spev, piskot...). 

V súčasnosti sa na nahrávanie počas koncertov využívajú viacstopové nahrávky, ktoré umožňujú postprodukcii jednotlivé stopy dodatočne manipulovať a vylepšovať kvalitu výsledného albumu.

Koncertné albumy podľa žánrov
-----------------------------

### Rock and pop

Väčšina úspešných umelcov populárnej hudby vydá počas svojej kariéry aspoň jeden koncertný album. Nie každý živý album je úspešnou časťou ich hudobného katalógu, častejšie sa stávajú obchodným prepadákom. 

Najpredávanejším koncertným albumom je *Double Live* od amerického country speváka Gartha Brooksa s predajom nad 20 miliónov hudobných nosičov (k januáru 2006). Skupina Kiss dosiahla komerčný úspech až po vydaní ich štvrtého radového (predchádzajúce tri boli štúdiové), koncertného dvojalbumu *Alive!*.

### Džez

Nakoľko vrcholom v interpretácii na koncertoch džezovej hudby je improvizácia („jamovanie"), živé džezové nahrávky nebývajú v centre pozornosti hudobných vydavateľstiev. Na trh sa väčšinou dodatočne dostávajú nahrávky z úspešných vystúpení legendárnych umelcov tohto žánru, ktoré dopĺňajú ich hudobné katalógy.

### Klasická hudba

Koncertné nahrávky klasickej hudby majú rovnaký efekt v atmosfére a interpretácii ako neklasické hudobné nahrávky z vystúpení. 

Veľa interpretačných umelcov klasickej hudby uprednostňuje nahrávanie tohto typu albumu oproti štúdiovým verziám, nakoľko aj v tomto prípade je možná technická úprava niektorých chybičiek v postprodukcii. Aj keď sa dá v nahrávacom štúdiu umelo vytvoriť dojem virtuálneho efektu živého vystúpenia efekt silnejšieho priestorového zvuku a atmosféry je len ťažko dosiahnuteľný. 

Napríklad aj slávny dirigent Leonard Bernstein preferoval nahrávanie albumov z vystúpenia na koncertoch pred nahrávaním v hudobnom štúdiu.

Zdroj
-----

*Tento článok je čiastočný alebo úplný preklad článku Live album na anglickej Wikipédii (číslo revízie nebolo určené).*

| * z
* d
* u
Hudobné albumy |
| --- |
|  | 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|     | 
Štúdiový album
 | 
Koncertný album
 | 
Kompilácia
 | 
Soundtrack
 | 
EP
 | 
Singel
 | 
Cover verzia
 | 
Remix
 | 
Demo
 |

 |  |
Satyros z Élidy, autor: Silanión, cca 330 – 320 pred Kr.
**Satyros** (starogr. *Σάτυρος* – *Satyros*) bol dvojnásobný víťaz olympijských hier v boxe v štvrtom storočí pred Kr.

Satyros, syn Lysianaka z Élidy, príslušník starobylého kňazského rodu Iamovcov z Olympie, zvíťazil v boxe (pygmé) na 112. a na 113. olympijských hrách v rokoch 332 a 328 pred Kr. Okrem toho sa stal tiež päťnásobným víťazom pästných zápasov na nemejských a dvojnásobným na pythijských hrách. V Olympii sa box zaviedol na 23. hrách v roku 688 pred Kr. a zvíťazil v ňom Onomastos zo Smyrny.

Staroveký autor Pausanias v druhom storočí na svojej ceste Gréckom navštívil aj Olympiu a v olympijskej Altide videl sochu Satyra. Pausanias uvádza, že bola dielom aténskeho sochára Silanióna. Z antiky sa zachovala len jedna originálna socha olympijského víťaza, a to tiež nie celá. Je z bronzu, predstavuje hlavu Satyra z Élidy a realisticky mu zobrazuje črty tváre.

Referencie a bibliografia
-------------------------

1. 1 2 3 4  Pausanias, *Periégésis tés Hellados*, 6,4,5.
2. 1 2  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 177.
3. ↑  Eusebios, *Kronika* 2,193.
4. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 246.

Pozri aj
--------

* Zoznam olympijských víťazov staroveku
**Shangai Masters**, tiež známy ako *World Snooker Roewe Shangai Masters* (podľa hlavného sponzora), je profesionálny snookerový turnaj. Je to jeden z bodovaných turnajov.

História a dotácia turnaju
--------------------------

Turnaj bol uvedený v sezóne 2007/2008 a je to druhý bodovaný turnaj odohrávajúci sa v Číne ako výsledok rastúcej popularity snookeru v krajine. Ako na China Open dostávajú divokú kartu ôsmi sľubní čínski snookeristi. Turnaj sa hrá v Shangai Grand Stage v Šanghaji v auguste a je to prvý bodovaný turnaj sezóny. Dotácia turnaja pre rok 2007 bola celkovo £250,000 ($496,411) pričom víťaz obdržal £48,000 ($95,311).

Víťazi
------

  


| Rok | Víťaz | Porazený | Konečné skóre | Sezóna |
| --- | --- | --- | --- | --- |
| World Snooker Roewe Shangai Masters |
| 2007 | Wales Dominic Dale | Wales Ryan Day | 10 - 6 | 2007/08 |
| 2008 | Anglicko Ricky Walden | Anglicko Ronnie O’Sullivan | 10 - 8 | 2008/09 |
| 2009 | Anglicko Ronnie O’Sullivan | Čína Liang Wenbo | 10 - 5 | 2009/10 |
| 2010 | Anglicko Ali Carter | Čína Jamie Burnett | 10 - 7 | 2010/11 |
**Sharon den Adel** (\* 12. júl 1974, Waddinxveen, Holandsko) je speváčka a vokalistka metal/rockovej skupiny Within Temptation.

Vyštudovala marketing a istý čas pracovala v tejto oblasti. Jej snom bolo spievať a zlom nastal, keď spoznala svojho partnera, hudobníka Roberta Westerholta. Spolu založili rockovo–metalovú skupinu Within Temptation, v ktorej Sharon dodnes spieva.

Osobný život
------------

Sharon den Adel žije s gitaristom a zakladateľom skupiny Within Temptation, Robertom Westerholtom v holandskom mestečku Hilversum. Spolu majú dcéru Evu Lunu, ktorá sa narodila 7. decembra 2005, syna Robina Aidena, narodeného 1. júna 2009 a syna Logana Arwina, narodeného 31. marca 2011

Albumy
------

### *Enter* 1997

Ich prvý debutový album *Enter* vyšiel v roku 1997 a mal veľký úspech. Vydala ho ich materská nahrávacia spoločnosť DSFA Records. 

### *Mother Earth* 2000 – 2003

Ich ďalší album sa volal *Mother Earth*, ktorý je pre mnohých skalných fanúšikov to najlepšie čo skupina dosiaľ vydala. Za spomínaný album dostala kapela viacero hudobných ocenení a umiestnila sa aj na rebríčkoch hudobných hitparád.

V roku 2001 odišli zo skupiny Ivar de Graaf a Martijn Westerholt, ktorých nahradili Stephen van Haestregt a Martijn Spierenburg. Ďalším prírastkom bol aj gitarista Ruud Adrianus Jolie.

### *The Silent Force* 2004 – 2006

Tretí album s názvom *The Silent Force* sa na trhu objavil v roku 2004, ktorý bol opäť ohodnotený viacerými odceneniami a zapríčinil aj zopár koncertov.

### *The Heart of Everything* 2007 – 2009

Zatiaľ posledný album *The Heart of Everything* je podľa mnohých zároveň aj najlepším. S týmto albumom sa skupina vydala na veľké turné po pobaltských krajinách, Holandsku a aj v mnohých ďalších krajinách a dokonca aj po Severnej Amerike.

Iné projekty
------------

Commons
* Spolupracuj na Commons Commons ponúka multimediálne súbory na tému **Sharon den Adel**

Externé odkazy
--------------

* 

Autoritné údaje: * GND: 135499593
* LCCN: no2017019252
* NK ČR: xx0064705
* VIAF: 85720554
* WorldCat: lccn-no2017019252
**Martin Švagerko** (\* 2. október 1967, Banská Bystrica) je bývalý slovenský skokan na lyžiach, reprezentant Československa a Slovenska.

Kariéra
-------

Odchovanec Dukly Banská Bystrica, patril k silnej generácii československých skokanov na lyžiach v osemdesiatych rokoch 20. storočia. Juniorský majster sveta z roku 1984, jediný slovenský skokan na lyžiach, ktorý vyhral preteky Svetového pohára. 21. decembra 1986 zvíťazil v Chamonix, na stupne víťazov vystúpil aj v Sappore 19. decembra 1987. V prvej desiatke sa umiestnil štyrikrát. Najlepšie umiestnenie v celkovom poradí Svetového pohára dosiahol v sezóne 1985/86, kedy skončil na 24. mieste.

Na majstrovstvách sveta získal dve medaily v súťaži družstiev, bronz v Lahti 1989 a striebro vo Falune 1993, kde bol členom spoločného tímu Slovenska a Česka. Dvakrát bol členom družstva, ktoré obsadilo na MS štvrtú priečku (1985, 1987). V individuálnych súťažiach bolo jeho najlepším umiestnením 22. miesto na MS 1987 v Oberstdorfe na mostíku K-90 a rovnaká pozícia na MS 1993 vo Falune na mostíku K-120. Zúčastnil sa zimných olympijských hier 1984 v Sarajeve a 1994 v Lillehammeri.

Pódiové umiestnenia v Svetovom pohári
-------------------------------------

1Prvé miesto 1986 Chamonix
3Tretie miesto 1987 Sapporo

Referencie
----------

1. ↑  Švagerko zvítězil v Chamonix
2. ↑  Parma druhý, Švagerko třetí

Externé odkazy
--------------

* Martin Švagerko na sports-reference.com
* Martin Švagerko na fis-ski.com
**Estoril Open 2009** bol spoločný tenisový turnaj mužov a žien, ktorý sa konal v dňoch od 3. do 10. mája 2009 na otvorených antukových dvorcoch v portugalskom meste Estoril. Titul v dvojhre získal Španiel Albert Montañés, ktorý vo finále porazil Američana J. Blakea. Bol to jeho druhý titul v dvojhre na okruhu ATP. Titul vo štvorhre získali Američania Eric Butorac a Scott Lipsky, ktorí vo finále porazili česko-švédsky pár Martin Damm, Robert Lindstedt. Pre E. Butoraca to bol šiesty a pre S. Lipského druhý titul vo štvorhre na okruhu ATP. Titul v dvojhre žien získala Belgičanka Yanina Wickmayerová, ktorá vo finále porazila Rusku J. Makarovovú. Bol to jej prvý titul v dvojhre na okruhu WTA. Titul vo štvorhre žien získali Američanky Raquel Kopsová-Jonesová a Abigail Spearsová, ktoré vo finále porazili kanadsko-maďarský pár Sharon Fichmanová, Katalin Marosiová. Pre R. Kopsová-Jonesovú to bol druhý a pre A. Spearsovú štvrtý titul vo štvorhre na okruhu WTA.

Víťazi
------

### Dvojhra mužov

*Bližšie informácie v hlavnom článku: Mužská dvojhra na Estoril Open 2009*
**Španielsko Albert Montañés** vs. USA James Blake 5-7 7-66 6-0

### Dvojhra žien

*Bližšie informácie v hlavnom článku: Ženská dvojhra na Estoril Open 2009*
**Belgicko Yanina Wickmayerová** vs. Rusko Jekaterina Valerievna Makarovová 7-5 6-2

### Štvorhra mužov

*Bližšie informácie v hlavnom článku: Mužská štvorhra na Estoril Open 2009*
**USA Eric Butorac / USA Scott Lipsky** vs. Česko Martin Damm / Švédsko Robert Lindstedt 6-3 6-2

### Štvorhra žien

*Bližšie informácie v hlavnom článku: Ženská štvorhra na Estoril Open 2009*
**USA Raquel Kopsová-Jonesová / USA Abigail Spearsová** vs. Kanada Sharon Fichmanová / Maďarsko Katalin Marosiová 2-6 6-3 10-5

Externé odkazy
--------------

* Oficiálne stránky
*Demeter a Metaneira*, červenofigúrová hydria, cca. 340 pred Kr.
**Metaneira** (starogr. *Μετάνειρα* – *Metaneira*) je v gréckej mytológii manželka eleuzínskeho kráľa Kelea, matka Triptolema a Démofóna.

So svojím manželom Keleom poskytli prístrešie bohyni Demeter, ktorá po únose svojej dcéry Persefony, bohom podsvetia Hádom, blúdila po svete v podobe obyčajnej ženy. Z vďačnosti za milé prijatie naučila bohyňa jej staršieho syna Triptolema ako prvého človeka na svete pestovať obilie a mnohé iné veci týkajúce sa roľníctva a na jej želanie sa potom Triptolemos stal učiteľom roľníctva po celom svete. Na voze ťahanom okrídlenými drakmi tak pochodil takmer celý svet.

Mladšiemu synovi Démofónovi chcela bohyňa darovať nesmrteľnosť, preto ho tajne potierala ambróziou a zakaľovala nad ohňom (podobne to robila bohyňa Thetis svojmu synovi Achilleovi). Keď ju raz pri tom pristihla Metaneira, hrozne vykríkla a preľaknutej bohyni Démofón spadol do ohňa a zhorel. Demeter po tomto nešťastí vyslovila svoje poľutovanie a Démofónovi darovala aspoň večnú slávu.

Referencie a bibliografia
-------------------------

1. ↑  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 459.
2. 1 2 3 4  Apollodoros, *Kronika*, 1,5,1–2.
3. ↑  Hyginus, *Fabulae* 147.
4. ↑  Ovidius, *Metamorphoses*, 5,642.
5. ↑  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 110.
Zlepenec - štrkový konglomerát
Granitová drvina ako cestný povrch
**Štrk** je nespevnený zrnitý materiál prírodného pôvodu, vzniknutý rozrušením, následným opracovaním a transportom pevnej horniny, s veľkosťami jednotlivých zŕn od 2 mm do 256 mm. Jednotlivé zrná štrkovej veľkosti sa nazývajú obliaky. Najbližšia menšia zrnitostná škála je piesok, úlomky väčšie ako 256 mm sa nazývajú balvany (v anglicky hovoriacich krajinách je rozdelenie veľkých klastov jemnejšie - s triedami 2 – 4 mm gravel, 4 – 64 mm pebble, 64 – 256 mm cobble, viac ako 256 mm boulder).

Na to aby sa určitý sediment nazýval štrk, musí byť viac ako 30 % častíc (úlomkov) štrkovej veľkosti z celkového objemu sedimentu. Ak je obsah štrkových klastov menší, používa adjektívum *štrkový*, s príslušným názvom (štrkový piesok, štrkový íl). Spevnený ekvivalent štrku sa nazýva zlepenec (v prípade zaoblených úlomkov), alebo brekcia (v prípade ostrohranných úlomkov).

Keďže výskyt štrkov na zemskom povrchu nie je tak častý ako výskyt pieskov, týmto názvom sa označuje aj komerčná drvina vyrábaná z horniny v kameňolomoch s priemerom zŕn 2 až 15 mm.

Výskyt
------

Štrky sú najhrubšie produkty zvetrávania, preto je ich transport zo zdrojovej oblasti na miesto uloženia relatívne krátky v porovnaní s transportnou vzdialenosťou menších úlomkov (piesku, prachu a ílu). Rozdeľujú sa na základe miesta ukladania na:

* **subakválne štrky** - štrky ukladané pod hladinou vody. Patria sem štrky uložené na pobreží mora a v šelfových zónach. Menšie množstvá sa nachádzajú aj v sedimentoch veľkých jazier. Plážové (pobrežné) štrky lemujú hranicu 1 až 2 metre nad hladinou a 4 až 10 metrov pod hladinou vody.
* **terestrické štrky** - štrky riečnych náplavov a hruboklastické glaciálne sedimenty (morénové nánosy, štrkové výplavy z predpolí ľadovcov). Riečne štrky vytvárajú v podhorí vysokých horských masívov charakteristické vejárové nánosy.

Použitie
--------

Štrk sa najčastejšie používa v stavebníctve ako prísada do základových betónov, pri výrobe ciest, všeobecne dopravných komunikácií (štrková drvina ako podkladový materiál), prípadne aj ako samostatný cestný povrch, hlavne v oblastiach s malou cestnou záťažou (na Slovensku to nie je veľmi častý cestný povrch, no celosvetovo je počet ciest so štrkovým povrchom približne rovnaký ako počet asfaltových ciest).

Pozri aj
--------

* zlepenec
* brekcia

Iné projekty
------------

Commons
* Spolupracuj na Commons Commons ponúka multimediálne súbory na tému **Štrk**

| * z
* d
* u
Úlomkové usadeniny |
| --- |
| 
* Štrk
* Piesok
* Prach
* Íl

 |
**Meteorologická družica** je umelé kozmické teleso, ktoré slúži na získavanie dát o stave atmosféry Zeme, na zber a prenos dát z bójí a iných málo dostupných miest. 

Meteorologické družice sa rozdeľujú na experimentálne a operatívne. Meteorologické experimentálne družice slúžia na výskum atmosféry, overovanie teórií a predpokladov. Meteorologické operatívne družice sú určené na stále získavanie dát pre potreby predpovede počasia. 

Za prvú meteorologickú družicu sa pokladá družica Vanguard 2, ktorá bola vypustená 17. februára 1959. 

Za prvú úspešnú meteorologickú družicu sa pokladá TIROS-1, napriek tomu, že družica pracovala iba 78 dní, poskytla omnoho viac dát ako Vanguard 2. TIROS-1 je predchodcom dnešných moderných družíc.

Meteorologické družice sa tiež delia podľa typu dráh na družice polárne a geostacionárne. Medzi polárne družice v súčasnosti patria družice NOAA POES a v budúcnosti sa k nim pridajú družice EUMETSATU. Geostacionárne meteorologické družice sú GOES (GOES-west a GOES-east) – prevádzkované NASA a NOAA, METEOSAT – prevádzkované EUMETSATOM, GOMS – prevádzkované Ruskom, MTSAT – prevádzkované Japonskom, FY – prevádzkované Čínou a INSAT – prevádzkované Indiou.

Galéria
-------

* Družica NOAA GOES-2Družica NOAA GOES-2
* Družica NOAA GOES-4Družica NOAA GOES-4
* Družica NOAA GOES-8Družica NOAA GOES-8
* Družica NOAA GOES-NDružica NOAA GOES-N
* Družica METEOSATDružica METEOSAT
* Družica MTSAT-1Družica MTSAT-1

  


| * z
* d
* u
Meteorológia |
| --- |
| Odbory | 
* aerológia
* aeronómia
* klimatológia

 |
| Prístroje | 
* anemometer
* aneroid
* barograf
* družica
* hypsotermometer
* ombrograf
* radar
* slnkomer (heliograf)
* teplomer
* termograf
* tlakomer
* totalizátor
* vlhkomer
* zrážkomer

 |
| Prvky | 
* tlak
* rosný bod
* teplota
* zrážky

 |
| Javy | 
* blesk
* blizard
* búrka
* dážď
* derecho
* dúha
* El Niño
* front
* globálne otepľovanie
* inovať
* krúpa
* hmla
* oblak
* počasie
* rosa
* skleníkový efekt
* sneh
* snehová víchrica
* tornádo
* tromba
* tropická cyklóna
	+ hurikán
	+ tajfún
* vietor

 |


|  |  |
| --- | --- |
| Portal | Kozmonautický portálPortál vedy o Zemi |
Súradnice: 31°47′33″S 35°14′39″V﻿ / ﻿31,79250°S 35,24417°V﻿ / 31.79250; 35.24417

**Skopus** (hebr. הר הצופים *Har ha-Cofim*, arab. جبل المشارف *Džabal al-Mašárif* alebo جبل سكوبس *Džabal Skúbus*, angl. *Mount Scopus*) je vrch vo východnom Jeruzaleme. 

Má výšku 834 m, smerom na západ je obrátený k Starému mestu, smerom na východ k Júdskej púšti. Pútnici prichádzajúci do mesta zo severu z vrchu Skopus po prvýkrát uzreli Staré mesto a Jeruzalemský chrám - odtiaľ pochádza jeho názov v hebrejčine (doslova *Hora pozorovateľov*) aj v gréčtine (σκοπός - *vyhliadka*). Skopus je známy ako strategické bod obrany Jeruzalema: odtiaľ plánovali rímske légie v roku 70 útok na mesto.

Na rozdiel od zvyšku východného Jeruzalema, vrch Skopus existoval počas Prvej arabsko-izraelskej vojny ako izraelská exkláva na jordánskom území. Príslušnosť vrchu Skopus k Izraelu je medzinárodne uznávaná. Dnes leží Skopus v rámci oficiálnych izraelských hraníc Jeruzalema.

Na vrchu Skopus sa nachádza kampus Hebrejskej univerzity a nemocnica Hadassa.

Galéria
-------

* Hebrejská jeruzalemská univerzitaHebrejská jeruzalemská univerzita
* Hrob NicanorHrob Nicanor
* Národná botanická záhrada IzraelaNárodná botanická záhrada Izraela
* Becalelova akadémia umenia a dizajnuBecalelova akadémia umenia a dizajnu

Iné projekty
------------

Commons
* Spolupracuj na Commons Commons ponúka multimediálne súbory na tému **Skopus**
Mikroskopický záber ocele (mierka – cca 1:200)
**Metalografia** je vedný odbor, zaoberajúci sa štruktúrou tuhých kovov. Praktická metalografia študuje makroštruktúry kovov, mikroštruktúry (svetelná mikroskopia) a subštruktúry (transmisná elektrónová mikroskopia). Niekedy sa za pododbor pokladá fraktografia (ale je to skôr samostatný odbor), ktorá skúma príčiny a charakteristiky porušení konštrukcií. Najbežnejšou úlohou metalografie je príprava kovového preparátu na mikroskopické pozorovanie a, samozrejme, fotografické zdokumentovanie výsledku. Cieľom je zistiť prítomnosť a distribúciu fáz (určených na základe morfologických kritérií) na metalografickom výbruse.

Príprava výbrusu
----------------

* Odobratie vzorky na pozorovanie
* Kovová vzorka sa buď zaleje dentakrylom, alebo sa vtláča do vytvrditeľnej živice, čím sa získa vzorka (ako predmet) vhodná na pozorovanie
* Brúsenie na brúsnych papieroch od najhrubšieho po najjemnejší – používa sa brúsenie za mokra pod prúdom vody
* Leštenie (korundovou alebo diamantovou pastou)
* Leptanie (ak sa vyžaduje) vhodným leptadlom za účelom zviditeľnenia mikroštruktúry

Externé odkazy
--------------


|  |  |
| --- | --- |
|  | Chemický portál |

* FILIT – zdroj, z ktorého pôvodne čerpal tento článok.
Meteorický roj
Leonidy pri pohľade z vesmíru
**Meteorický roj** je zvýšený výskyt meteorov pohybujúcich sa priestorom po rovnobežných dráhach. Veľmi hustý meteorický roj (keď možno voľným okom pozorovať tisíce - až stotisíc - meteorov za hodinu) sa volá **meteorický dážď**.

Od najstarších časov si ľudstvo všímalo príval meteorov, ktoré zdanlivo prúdili z jedného konkrétneho bodu oblohy v určitom čase roka. Tieto prívaly, teraz nazývané *meteorické roje*, sú produktmi malých kozmických úlomkov vnikajúcich do atmosféry vo veľmi vysokých rýchlostiach. Bežne, keď sa hovorí o meteorických rojoch tak sa myslia tie, ktoré sú pozorovateľné zo Zeme, vo všeobecnosti sú ale možné na každom telese s dostatočne hustou atmosférou. Zakaždým, keď kométa preletí popri Slnku, uvoľní z povrchu pôsobením slnečného vetra veľké množstvo malých čiastočiek, ktoré sa časom rozplynú okolo celej obežnej dráhy kométy, vytvoria „prúd" meteoroidov. V prípade, že sa obežné dráhy týchto častíc a Zeme prekrížia v nejakom bode, Zem prejde týmto prúdom. Trvá to niekoľko dní až týždňov, každý rok v tom istom čase, čo spôsobuje meteorický roj. Veľmi hustý roj sa označuje *meteorický dážď*, vtedy je možné vidieť voľným okom až niekoľko stoviek až tisíc meteorov za hodinu. Niektoré roje nie sú viditeľné v noci ale počas dňa, označujú sa *denné roje*. Tie sa dajú pozorovať jedine metódami rádiovej astronómie.

Pretože čiastočky meteorického roja sa všetky pohybujú v paralelných dráhach a tou istou rýchlosťou, pre pozorovateľa pod nimi vyzerajú, že sa šíria z jedného bodu na oblohe tzv. radiantu. Tento jeden vyžarujúci bod je spôsobený efektom perspektívy, podobný železničným koľajam zbiehajúcim sa v jednom bode strácajúcom sa za horizontom, ak sa človek pozerá z miesta uprostred koľají. Meteorický roj nesie meno podľa súhvezdia, v ktorom leží jeho radiant, tak napr. Leonidy majú radiant v súhvezdí Leva, Orionidy v súhvezdí Orión a podobne. Výnimkou je len roj Kvadrantidy, ktorého radiant je v súhvezdí Pastier. Tento roj bol totiž pomenovaný v čase, keď existovalo súhvezdie Quadrans Muralis.

Pozri aj
--------

* Meteor
* Leonidy
* Geminidy
* Perzeidy
* Zoznam meteorických rojov
* Asteroidy

Externé odkazy
--------------


|  |  |
| --- | --- |
|  | Astronomický portálPortál slnečná sústava |

Pozn.: všetko v angličtine

* Medzinárodná meteorárska organizácia
* Americká meteorárska spoločnosť
* Meteorické roje, od *Gary W. Kronk*
* Meteorické roje, zo *Sky and Telescope*
* Nastávajúce meteorické roje, zo *Sky and Telescope*
* Základy pozorovania meteorov, zo *Sky and Telescope*
**Ekonomická pridaná hodnota** (angl. economic value added, skrátene *EVA*) je ekonomicko-finančný ukazovateľ výkonnosti podniku. 

Autormi metódy EVA sú predstavitelia spoločnosti Stern Stewart & Co. Američania Joel M. Stern a G. Bennett Stewart III.

Hlavnou úlohou Ekonomickej pridanej hodnoty je, že meria ekonomický zisk podniku. Ten dosahuje podnik v prípade, ak sú uhradené nielen bežné náklady, ale aj náklady kapitálu (cudzieho a predovšetkým vlastného kapitálu). Ďalšie využitie ukazovateľa EVA je ako:

* nástroj finančnej analýzy
* nástroj riadenia a motivácie pracovníkov
* nástroj ocenenia podniku.

  

Základný vzorec na výpočet ukazovateľa EVA je:

{\displaystyle EVA\ =\ NOPAT-WACC\cdot K}
kde:
NOPAT (Net Operating Profit After Taxes) je zisk z operačnej činnosti podniku,
K je kapitál, ktorý je potrebný pre hlavnú činnosť podniku, označovaný špeciálnym termínom NOA (Net Operating Assets) a
WACC sú priemerné vážené náklady kapitálu (Weighted Average Cost of Capital).

Ekonomická pridaná hodnota vznikla ako dôsledok nedostatkov klasických ukazovateľov finančnej analýzy (hlavne nedostatočnej korelácií s hodnotami na kapitálových trhoch) a na prekonanie problémov vykazovania niektorých aktív (goodwill, náklady na výskum a vývoj, výdavky na marketing) v účtovníctve. Ďalšou výhodou EVA je, že vykazuje silnú koreláciu s vývojom hodnôt akcií a zobrazuje teda tvorbu hodnoty pre akcionárov.

Literatúra
----------

* Mařík, M. Maříková P.:. *Moderní metody hodnocení výkonnosti a oceňování podniku*. [s.l.] : EKOPRESS.

Externé odkazy
--------------

* Autori metódy EVA ()
**Warner Music Group** (**WMG**) tiež známe ako **Warner Group** je americká nahrávacia spoločnosť, ktorá sídli v New Yorku. Je najväčším hudobným konglomerátom na svete, ktorá vlastní USA, a je tiež jednou z "veľkých troch" nahrávacích spoločností (tretia najväčšia v globálnom hudobnom priemysle). Spoločnosť prevádzkuje niekoľko veľkých a úspešných hudobných vydavateľstiev po celom svete, vrátane Warner Bros. Records, Parlophone a Atlantic Records. Warner Music Group tiež vlastní spoločnosť Warner/Chappell Music. S ročným multi-miliardovým obratom v dolároch zamestnáva 4000 ľudí a prevádzkuje viac ako 50 pobočiek po celom svete.

Jeho história siaha do roku 1929, kedy Jack Warner, prezident Warner Bros. založil spoločnosť Music Publishers Holding Company (MPHC). Súčasný názov spoločnosti bol prvýkrát použitý až v roku 2003.

Významné hudobné vydavateľstvá
------------------------------

* Asylum Records
* Atlantic Records
* Elektra Records
* Fueled By Ramen
* Kontor Records
* Maverick Records
* Opus
* Parlophone Records
* Reprise Records
* Roadrunner Records
* Sire Records
* Warner Bros. Records

Referencie
----------

1. ↑   *Warner Music Group Corp. Company Profile - Yahoo! Finance* [online]. Biz.yahoo.com, [cit. 2013-02-18]. Dostupné online.
2. ↑  CHRISTMAN, Ed. Access Industries Completes Acquisition of Warner Music Group. *Billboard*. Dostupné online [cit. 2012-01-14].

Zdroj
-----

*Tento článok je čiastočný alebo úplný preklad článku Warner Music Group na anglickej Wikipédii.*
**Týden divů** (doslova *Týždeň divov*) je prázdninová športovo-recesistická akcia, usporiadaná každoročne v sliezskom meste Opava. Prvý ročník sa konal v roku 1974, teda v časoch normalizácie, kedy skupina mladých ľudí začala organizovať svoju prázdninovú aktivitu nezávisle na oficiálnych štruktúrach. Počas rokov sa Týden divů čoraz viac dostáva do povedomia verejnosti a teší sa nebývalému diváckemu záujmu. Súťaže na prelome júla a augusta si nenechajú ujsť mnohí návštevníci z iných miest Česka i zo zahraničia.

Historické disciplíny
---------------------

V prvých ročníkoch sa súťažilo iba v mariáši, futbale a minigolfe. Následne boli dopĺňané ďalšie disciplíny a aktuálne sa bojuje o body v 16 rôznych súťažiach.

Rok 2016 (43. ročník)
---------------------

V roku 2016 sa Týždňa divov zúčastnilo 8 tímov: University of Tyrshac, Pimlico, SCL Erotic, KMK Uganda, Pivoňka, B-team, MGFC Gumma a Che Snack team.

Externé odkazy
--------------

* Stránky Týždňa divov
* Opavský a hlučínsky denník o TD 2016
* Informácie o histórii TD

Zdroj
-----

*Tento článok je čiastočný alebo úplný preklad článku Týden divů na českej Wikipédii.*
**Steven Ray Nagel** (\* 27. október 1946, Canton, Illinois, USA – † 21. august 2014, Columbia, Missouri) bol americký vojenský letec a astronaut. Vo vesmíre bol štyrikrát.

Životopis
---------

Strednú školu absolvoval v rodnom Cantone. Titul inžiniera letectva získal na univerzite v Illinois v roku 1969. Neskôr, po absolvovaní pilotnej školy sa stal testovacím pilotom na základni Edwards Air Force Base v Kalifornii. V roku 1978 bol zaradený do výcviku astronautov NASA ako astronaut-špecialista. V tej dobe bol už ženatý, bezdetný a mal hodnosť kapitána letectva. V rokoch 1978 – 1979 zvládol výcvik astronautov v Houstone a bol zaradený do ich skupiny. V nej zostal 14 rokov, počas ktorých štyrikrát letel do vesmíru, zakaždým s iným raketoplánom.

Lety do vesmíru
---------------

Vo svojich 38 rokoch sa dostal na svoju prvú výpravu raketoplánom, v tej dobe bol už podplukovník. Misia s označením STS-51-G (podľa COSPAR 1985-048A) trvala 7 dní. Posádka bola medzinárodná, sedemčlenná. Počas letu vypustili satelit Spartan.

Toho istého roku letel znovu na misiu STS-61-A (COSPAR 1985-104A), opäť sedemdenný let raketoplánom. Na palube bola osemčlenná medzinárodná posádka a tiež laboratórium Spacelab.

O šesť rokov neskôr letel po tretíkrát, išlo o šesťdňovú misiu STS-37 (COSPAR 1991-027A). V nej bol Nagel, v tom čase už plukovník, veliteľ päťčlennej posádky. Počas letu okrem iného vypustili 15 tonovú družicu GRO.

Pri svojom poslednom lete s raketoplánom mal 46 rokov. Misia STS-55 (COSPAR 1993-027A) trvala 10 dní. Plukovník Nagel bol opäť veliteľom, v sedemčlennej posádke boli aj dvaja astronauti z Nemecka a so sebou viezli laboratórium Spacelab. Let bol venovaný práci v ňom.

### Lety v skratke

Všetky štyri lety štartovali na Floride, Cape Canaveral, Kennedyho vesmírne stredisko a končili pristátím na Nagelovej domovskej základni Edwards v Kalifornii.

* STS-51-G Discovery, štart 17. jún 1985, pristátie 24. jún 1985
* STS-61-A Challenger, štart 30. október 1985, pristátie 6. november 1985
* STS-37 Atlantis, štart 5. apríl 1991, pristátie 11. apríl 1991
* STS-55 Columbia, štart 26. apríl 1993, pristátie 6. máj 1993

Referencie
----------

1. ↑  Former NASA Astronaut Steven Nagel Dies at 67
2. ↑  CODR, Milan. *Sto hvězdných kapitánů*. Praha : Práca, 1982. Kapitola Američtí astronauti-kandidáti vybraní v USA v roce 1978, s. 460. (po česky)

Externé odkazy
--------------


|  |  |
| --- | --- |
| Portal | Kozmonautický portál |

* Na webe Space40
* Misia STS-51-G na webe MEK
* Misia STS-61-A
* Misia STS-37
* Misia STS-55

Zdroj
-----

*Tento článok je čiastočný alebo úplný preklad článku Steven Nagel na českej Wikipédii.*
**Stojná** je potok na rozhraní regiónov Novohrad a Gemer, vo východnej časti okresu Poltár. Je to ľavostranný prítok Suchej, meria 2,2 km a je tokom IV. rádu.

Prameň
------

Pramení v Revúckej vrchovine, v podcelku Cinobanské predhorie, západne od vrchu Čertovec (409,8 m n. m.) a juhovýchodne od osady Vaľkovo v nadmorskej výške cca 312 m n. m.

Opis toku
---------

Od prameňa tečie na krátkom úseku juhovýchodným smerom, zľava priberá prítok z juhozápadného svahu Čertovca a ďalej už pokračuje severojužným smerom. Severozápadne od obce Hrnčiarska Ves sa v nadmorskej výške približne 241 m n. m. vlieva do Suchej.

| * z
* d
* u
Vodné toky v povodí Suchej |
| --- |
| *Suchá* → *Ipeľ* → *Dunaj* |
| Vodné toky | 
* **Belina**
* Biskupický potok
* Bolín
* Čamovský potok
* Čirinec
* Dolina
* Dubový potok
* Kamenistý potok
* Maštinský potok
* Mižerský potok
* Monický potok
* Pavlov potok
* Ploský potok
* Selčiansky potok
* Sladký potok
* Sokolí potok
* Stojná
* **Suchá**
* Šávoľský potok
* Šiatorský potok
* Šťavica
* Vaľkovský potok
* Vatín
* Vidoslavský potok
* Zalužiansky potok

 |
| Vodné plochy | 
* Vodná nádrž Ožďany
* Vodná nádrž Veľké Dravce

 |
**FEFCO** (**F**édération **E**uropéenne des **F**abricants de **C**arton **O**ndulé - Európska federácia výrobcov vlnitej lepenky) je organizácia založená v roku 1952 so sídlom v Bruseli. Jej cieľom je zastupovať záujmy výrobcov kartónov z vlnitej lepenky v celej Európe a zastrešovať technické a ekonomické otázky výrobného procesu.

Kódy kartónov
-------------

FEFCO definovala všeobecne uznávanú klasifikáciu tried vlnitej lepenky (podľa ktorej sa vlnitá lepenka delí na dvoj-, troj-, päť- a sedemvrstvovú), a zároveň do výrobného procesu zaviedla množstvo jednoduchých a logických skratiek a číselných označení, ktoré úrýchlili medzinárodnú komunikáciu i samotný proces kartonážnej výroby. FEFCO rozdeľuje kartónové obaly na základe technológie výroby a konštrukčných detailov do 8 skupín a na označenie využíva štvormiestny číselný kód (napr. 0201). Prvé dvojčíslo kódu predstavuje názov skupiny konštrukcie (napr. klopová krabica, krabica s vekom, vnútorné obalové prvky a pod.), druhé dvojčíslo označuje špecifikáciu konštrukcie (napr. klopová krabica s priliehajúcimi vonkajšími klopami, krabica s vekom bez spojovacích záložiek atď.). S rozvojom priemyslu však už základné kódy v mnohých prípadoch pri označovaní nestačia, a preto sa často možno stretnúť s ich rôznymi kombináciami.

### Dodatočné parametre

Okrem základného štvormiestneho číselného označenia sa pri kartónových krabiciach uvádzajú aj ďalšie parametre, ktoré priamo či nepriamo ovplyvňujú cenu kartónového obalu. Patrí sem napríklad:

1. PMI (index plošnej hmotnosti),
2. skladanie (čas v sekundách potrebný na zloženie hotovej kartónovej krabice/obalu),
3. balenie (manuálne alebo automatické),
4. spájanie (potreba lepenia alebo šitia),
5. nástroje (teda informácie, či je na výrobu daného kartónového obalu potrebný špecifický výsekový nástroj, medzi ktoré však nepatria integrované výsekové stroje vo výrobných strojoch).

Lepšiu orientáciu v označení umožňuje aj využívanie jednotlivých medzinárodných symbolov ako L (dĺžka), B (šírka), H (výška), či /v (presah odnímateľného veka alebo dna krabice a /o (presah klop krabice cez seba).

Zdroj
-----

* Európska federácia výrobcov vlnitej lepenky